(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Belgicku odporúčania v kontexte európskeho semestra. Rada konkrétne odporúčala prijať všetky potrebné opatrenia na účinné riešenie pandémie, udržanie hospodárstva a podporu následného oživenia, a keď to hospodárske podmienky umožnia, uskutočňovať fiškálne politiky zamerané na dosiahnutie obozretných strednodobých fiškálnych pozícií a zabezpečenie udržateľnosti dlhovej služby pri súčasnom zvyšovaní miery investícií. Rada v súvislosti s verejnými financiami takisto odporúčala pokračovať v reformách s cieľom zabezpečiť fiškálnu udržateľnosť systémov dlhodobej starostlivosti a dôchodkových systémov, a to aj obmedzením možností predčasného odchodu z trhu práce, zlepšiť zloženie a efektívnosť verejných výdavkov, najmä prostredníctvom preskúmaní výdavkov, a koordináciu fiškálnych politík na všetkých úrovniach verejnej správy s cieľom vytvoriť priestor pre verejné investície. Rada navyše Belgicku odporúčala posilniť celkovú odolnosť systému zdravotnej starostlivosti a zabezpečiť dodávky kritického zdravotníckeho materiálu, ako aj zmierniť vplyv krízy na zamestnanosť a na sociálnu situáciu, a to najmä presadzovaním účinných aktívnych opatrení na trhu práce a podporou rozvoja zručností. Rada okrem toho Belgicku odporúčala zabezpečiť účinné vykonávanie opatrení, ktorých cieľom je poskytovať likviditu a pomáhať tak MSP a samostatne zárobkovo činným osobám, a zároveň zlepšiť podnikateľské prostredie, a to aj znížením regulačnej a administratívnej záťaže, aby sa stimulovalo podnikanie a odstránili prekážky brániace hospodárskej súťaži v oblasti služieb, najmä telekomunikácií, maloobchodu a odborných služieb. Pokiaľ ide o investície, Rada odporúčala prednostne realizovať pripravené verejné investičné projekty a podporiť investície súkromného sektora zamerané na podporu oživenia hospodárstva a zamerať investície na zelenú a digitálnu transformáciu, najmä na infraštruktúru pre udržateľnú dopravu vrátane modernizácie železničnej infraštruktúry, čistú a efektívnu výrobu a využívanie energie, obehové hospodárstvo, digitalizáciu a digitálnu infraštruktúru, ako sú siete 5G a gigabitové siete, ako aj na výskum a inovácie. V oblasti dopravy Rada ďalej Belgicku odporúčala riešiť rastúce výzvy v oblasti mobility, a to posilnením stimulov a odstránením prekážok s cieľom zvýšiť ponuku a dopyt v prípade hromadnej a nízkoemisnej dopravy. Napokon v oblasti zamestnania, vzdelávania a odbornej prípravy Rada Belgicku odporúčala odstrániť faktory, ktoré znižujú motiváciu pracovať, a zvýšiť účinnosť aktívnych politík trhu práce, najmä v prípade nízkokvalifikovaných pracovníkov, starších pracovníkov a osôb s migrantským pôvodom, zlepšiť výkonnosť a inkluzívnosť systémov vzdelávania a odbornej prípravy a riešiť nesúlad medzi ponúkanými a požadovanými zručnosťami. Komisia na základe posúdenia pokroku dosiahnutého v čase predloženia plánu obnovy a odolnosti vo vykonávaní týchto odporúčaní pre danú krajinu dospela k záveru, že Belgicko podstatne pokročilo, pokiaľ ide o konkrétne odporúčanie týkajúce sa prijatia všetkých opatrení – v súlade so všeobecnou únikovou doložkou Paktu stability a rastu – potrebných na účinné riešenie pandémie, udržanie hospodárstva a podporu následného oživenia.

(8)Plán zahŕňa opatrenia, ktoré prispievajú ku všetkým šiestim pilierom, pričom značný počet komponentov plánu sa týka viacerých pilierov. Takýto prístup pomáha zabezpečiť komplexné zohľadnenie každého piliera koherentným spôsobom. Osobitný dôraz na inteligentný, udržateľný a inkluzívny rast, rovnomerne zastúpený v rámci jednotlivých pilierov, sa považuje za primerane vyvážený vzhľadom na osobitné výzvy Belgicka.

(9)V pláne sa predpokladá široká škála opatrení súvisiacich s klímou, pričom k zelenej transformácii prispieva viac než polovica komponentov. Takéto opatrenia zahŕňajú zvýšenie energetickej hospodárnosti budov, nové vznikajúce technológie, adaptáciu na zmenu klímy a udržateľnú dopravnú infraštruktúru, čo predstavuje významné príležitosti na pomoc pri dosahovaní cieľov v oblasti energetiky a klímy do roku 2030. Plán sa zaoberá digitálnymi výzvami vo viacerých oblastiach, pričom k riešeniu takýchto výziev prispievajú takmer dve tretiny jeho komponentov. Cieľom reforiem na federálnej aj regionálnej úrovni je odstrániť regulačné prekážky pri zavádzaní infraštruktúry 5G a ultrarýchleho pripojenia, napríklad optických sietí. Investície uvedené v belgickom pláne obnovy a odolnosti sa zameriavajú na digitalizáciu verejnej správy vrátane systému súdnictva a zlepšovanie digitálnych zručností. Od týchto investícií sa očakáva podstatné zvýšenie efektívnosti a zlepšenie kvality príslušných procesov.

(10)Plán vo veľkej miere pokrýva tretí pilier inteligentného, udržateľného a inkluzívneho rastu, pričom k tomuto cieľu priamo prispievajú takmer všetky komponenty. Plán by mal mať pozitívny vplyv na verejné a súkromné investície prostredníctvom investícií najmä do dopravnej a digitálnej infraštruktúry, sociálneho bývania, obnovy budov na dosiahnutie ich energetickej hospodárnosti, ako aj do výskumu a inovácií. Plán prispieva k zelenšiemu a digitálnemu hospodárstvu, čím podporuje udržateľný rast a odolnosť hospodárstva. Značné investície do digitalizácie verejnej správy a systému súdnictva by mali prispieť k priaznivému podnikateľskému prostrediu a podporiť tak hospodársku obnovu. Okrem toho plán pomáha riešiť nesúlad medzi ponúkanými a požadovanými zručnosťami posilnením systémov vzdelávania a odbornej prípravy. Zameranie na zlepšovanie digitálnych zručností a podporu prístupu zraniteľných skupín na trh práce by malo mať pozitívny vplyv na zamestnanosť a prispievať k vykonávaniu Európskeho piliera sociálnych práv.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(11)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu (hodnotenie A) všetkých výziev alebo významnej podskupiny výziev identifikovaných v príslušných odporúčaniach pre danú krajinu vrátane ich fiškálnych aspektov adresovaných dotknutému členskému štátu, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(12)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu Belgicka, a to bez ohľadu na skutočnosť, že členský štát vo všeobecnosti primerane a dostatočne zareagoval na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Relevantné už nie je ani odporúčanie dosiahnuť dostatočný pokrok pri plnení strednodobého rozpočtového cieľa v roku 2020, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s krízou spôsobenou pandémiou.

(13)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Belgicku v rámci európskeho semestra v rokoch 2019 a 2020, a to najmä pokiaľ ide o kvalitu a udržateľnosť verejných financií, dôchodok, trh práce, ako aj politiky v oblasti vzdelávania a zručností, výskum, vývoj a inovácie, zelenú a digitálnu transformáciu a podnikateľské prostredie.

(14)Plán zahŕňa príslušné fiškálno-štrukturálne reformy, od ktorých sa očakáva zlepšenie kvality a udržateľnosti verejných financií. Tieto reformy zahŕňajú systematické začleňovanie preskúmaní výdavkov do cyklov plánovania rozpočtu na všetkých úrovniach verejnej správy s cieľom zlepšiť kvalitu a efektívnosť verejných výdavkov. Dôchodková reforma sa okrem toho zameriava na zlepšenie finančnej a sociálnej udržateľnosti dôchodkového systému v kontexte zvyšovania verejných výdavkov na dôchodky.

(15)Plán zahŕňa aj reformy a investície, ktorými sa riešia dlhodobé výzvy na trhu práce. Patria sem opatrenia na podporu účinnejších aktívnych politík trhu práce, zlepšenie výkonnosti trhu práce a boj proti diskriminácii na trhu práce. Plán zároveň zahŕňa investície na posilnenie sociálnej integrácie najzraniteľnejších skupín a ich integrácie do trhu práce, a to vrátane osôb s migrantským pôvodom, žien, osôb so zdravotným postihnutím, väzňov a osôb ohrozených digitálnym vylúčením. Okrem toho sa investície a reformy zahrnuté v pláne zameriavajú na zlepšenie výkonnosti systémov vzdelávania a zníženie nedostatku zručností prostredníctvom odbornej prípravy a aktivácie s cieľom riešiť súčasné a budúce potreby trhu práce s osobitným zameraním na digitálne zručnosti.

(16)Plán významne prispieva k riešeniu výzvy, ktorú predstavuje zelená transformácia. Zahŕňa rozsiahle verejné investície do obnovy budov na dosiahnutie ich energetickej hospodárnosti vrátane investícií do sociálneho bývania, ako aj podporu súkromných investícií do energetickej efektívnosti prostredníctvom dotácií. Investície sa zameriavajú aj na čistú a efektívnu výrobu a využívanie energie, najmä v priemyselných odvetviach, a zahŕňajú elektrifikáciu procesov, ekologický a nízkouhlíkový vodík ako surovinu a nosič energie, zachytávanie a ukladanie CO2 s investíciami do prepravy CO2 a vodíka (H2) a výskumu v oblasti priemyselných aplikácií pred spustením priemyselnej výroby pomocou H2 a CO2, ďalej siete tepelnej energie z obnoviteľných zdrojov, ako aj infraštruktúru zameranú na uľahčenie pripojenia veternej energie vyrobenej na mori do elektrizačnej sústavy. Plán prispieva k urýchleniu ekologizácie dopravy prostredníctvom investícií do cyklistickej a pešej infraštruktúry, služieb verejnej dopravy, napríklad do ekologických autobusov, infraštruktúry električiek a ľahkého metra, ako aj do efektívnejšej a dostupnejšej železničnej dopravy vrátane výstavby infraštruktúry s cieľom podporiť prechod z cestnej na vnútrozemskú vodnú a železničnú dopravu. Plán zahŕňa aj reformu systému dane z firemných automobilov zameranú na elektrifikáciu cestnej dopravy, ktorú dopĺňajú opatrenia na urýchlenie zavádzania nabíjacej infraštruktúry pre elektrické vozidlá v celom Belgicku a podporu používania ekologickejších vozových parkov, najmä elektrických autobusov, ako aj zvýšený rozpočet na mobilitu s cieľom podporiť prechod na iné druhy dopravy.

(17)Plán takisto významne prispieva k riešeniu výzvy, ktorú predstavuje digitálna transformácia. Zahŕňa opatrenia na zlepšenie digitálnej pripojiteľnosti v celom Belgicku ďalším investovaním do rozvoja vysokorýchlostných optických sietí, ako aj na umožnenie zavádzania sietí 5G a 5G pripojenia. Plán zahŕňa významné investície a reformy zamerané na digitalizáciu verejnej správy vrátane systému súdnictva, zvýšenie efektívnosti jej interných procesov a interakcií s občanmi a podnikmi, najmä prostredníctvom jednotnej digitálnej brány a investícií do digitalizácie systému sociálneho zabezpečenia. Cieľom opatrení v pláne, ktoré sú zamerané na digitálnu oblasť, je prispievanie k riešeniu výziev súvisiacich so znižovaním regulačnej a administratívnej záťaže, s odstraňovaním prekážok brániacich hospodárskej súťaži a so zlepšovaním podnikateľského prostredia.

(18)Zavádzajú sa značné investície na podporu výskumu a inovácií, najmä prostredníctvom zavádzania účinnejších výrobných procesov založených na vznikajúcich technológiách v oblasti energetiky, vývoja alternatívnych výrobných procesov v nukleárnej medicíne na liečbu rakoviny a opatrení na posilnenie kybernetických schopností malých a stredných podnikov a na boj proti počítačovej kriminalite. Plán zahŕňa aj opatrenia zamerané na podporu obehového hospodárstva, lepšieho riadenia zdrojov vytvorením novej recyklačnej infraštruktúry s cieľom doplniť chýbajúce články v rôznych hodnotových reťazcoch, rozvojom alternatív k používaniu škodlivých chemických látok a rozvojom inovatívnych partnerstiev.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(19)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(20)Zo simulácií útvarov Komisie vyplýva, že plán má potenciál zvýšiť do roku 2026 HDP Belgicka o 0,5 % až 0,9 %. Belgický plán obnovy a odolnosti zahŕňa rozsiahly balík investícií a reforiem, od ktorých sa očakáva riešenie zraniteľnosti krajiny voči otrasom a posilnenie jej ekonomickej, inštitucionálnej a sociálnej odolnosti. Pomocou reforiem, ktorých cieľom je zvýšiť kvalitu verejných výdavkov a odstrániť prekážky brániace vyššej účasti na trhu práce, sa v kombinácii s rozsiahlymi investíciami do obnovy budov, udržateľnej mobility, digitalizácie, odbornej prípravy a zvyšovania úrovne zručností, výskumu, vývoja a inovácií riešia výzvy identifikované v uvedených oblastiach a očakáva sa, že sa nimi posilní konkurencieschopnosť a produktivita krajiny a zároveň pripravia cestu k zelenej transformácii a digitálnej transformácii hospodárstva.

(21)Očakáva sa, že reformy a investície do obnovy budov na dosiahnutie ich energetickej hospodárnosti, do odbornej prípravy a zvyšovania úrovne zručností, udržateľnej mobility, digitalizácie verejných služieb vrátane systému súdnictva prispejú k rastu aj zamestnanosti. Medzi ďalšie hlavné oblasti intervencie patrí kybernetická bezpečnosť a 5G pripojenie, obehové hospodárstvo, dekarbonizácia priemyslu, a to aj so zameraním na vznikajúce technológie v oblasti energetiky, napríklad na výrobu a využívanie čistého vodíka, ďalej hospodárske odvetvia odolné voči budúcim zmenám, ako je nukleárna medicína, zdravotná starostlivosť, kultúra a vodné hospodárstvo.

(22)Plán obnovy a odolnosti zahŕňa opatrenia zamerané na riešenie príslušných výziev v oblasti zamestnanosti a sociálnej oblasti, ktoré boli identifikované v predchádzajúcich odporúčaniach pre danú krajinu a ktoré sa monitorujú pomocou sociálneho prehľadu. Tieto opatrenia majú potenciál prispieť k vykonávaniu Európskeho piliera sociálnych práv. Plánujú sa osobitné akcie na podporu integrácie do trhu práce, a to najmä zraniteľných skupín. Malo by sa to dosiahnuť zmenami v povinnostiach a vo fungovaní regionálnych verejných služieb zamestnanosti, ich modernizáciou a poskytovaním personalizovanejšej podpory zraniteľným uchádzačom o zamestnanie. Plán zahŕňa reformy zamerané na boj proti diskriminácii na trhu práce, ktorý je dôležitý najmä z hľadiska riešenia nízkej miery zamestnanosti osôb s migrantským pôvodom. Očakáva sa, že reformy systémov dotácií v oblasti energetiky pomôžu zmierniť energetickú chudobu, aj keď sa v pláne neuvádza celková stratégia na riešenie tejto problematiky. Plán zahŕňa aj investície do sociálnej infraštruktúry, napríklad aj do obnovy a výstavby sociálneho bývania a zariadení starostlivosti o deti. Uvedené investície prispievajú aj k sociálnej súdržnosti.

(23)S cieľom podporiť prístup na trh práce a riešiť nesúlad medzi ponúkanými a požadovanými zručnosťami sa plán zameriava na modernizáciu systémov vzdelávania a odbornej prípravy, a to najmä investíciami do vybavenia a infraštruktúry. Reformy a investície sa zameriavajú na rozšírenie a zvýšenie transparentnosti ponuky odbornej prípravy a príslušných stimulov, a to aj zriadením individuálnych vzdelávacích účtov a investovaním do infraštruktúry vzdelávania a odbornej prípravy. Okrem toho sú niektoré opatrenia určené na posilnenie digitálnej integrácie zraniteľných skupín spojením poskytovania digitálneho vybavenia s odbornou prípravou v oblasti digitálnych zručností.

Zásada „výrazne nenarušiť“

(24)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele (hodnotenie A) v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).